b'\n_START_ARTICLE_\n289P/Blanpain\n_START_PARAGRAPH_\n289P/Blanpain, cunoscut\xc4\x83 anterior ca D/1819 W1 (Blanpain), este o comet\xc4\x83 cu perioad\xc4\x83 scurt\xc4\x83, care a fost descoperit\xc4\x83 de astronomul francez Jean-Jacques Blanpain la 28 noiembrie 1819, la observatorul astronomic din Marsilia.\n_START_SECTION_\nOrbita\n_START_PARAGRAPH_\nSemiaxa major\xc4\x83 a cometei este de 3,048 UA, periheliul la 0,961 UA, afeliul la 5,135 UA; cometa are perioada orbital\xc4\x83 de 5,32 ani, \xc3\xaenclinarea orbital\xc4\x83 fa\xc8\x9b\xc4\x83 de ecliptic\xc4\x83 este de 5,900\xc2\xb0, iar excentricitatea este de 0,68468._NEWLINE_Urm\xc4\x83toarele treceri la periheliu sunt prev\xc4\x83zute la 28 august 2014, iar apoi la 20 decembrie 2019._NEWLINE_Cometa se afl\xc4\x83 pe o orbit\xc4\x83 care are o mic\xc4\x83 \xe2\x80\x9eDistan\xc8\x9b\xc4\x83 Minim\xc4\x83 de Intersec\xc8\x9bie cu o Orbit\xc4\x83\xe2\x80\x9d, prescurtat: DMIO (\xc3\xaen englez\xc4\x83; Minimum orbit intersection distance, precurtat: MOID), cu planeta Jupiter, ceea ce conduce la \xc3\xaent\xc3\xa2lniri relativ str\xc3\xa2nse cu aceast\xc4\x83 planet\xc4\x83 \xc8\x99i, \xc3\xaen consecin\xc8\x9b\xc4\x83, i se schimb\xc4\x83 orbita la fiecare \xc3\xaent\xc3\xa2lnire, apropiindu-se sau \xc3\xaendep\xc4\x83rt\xc3\xa2ndu-se de Soare, la periheliu. 289P/Blanpain are o DMIO cu P\xc4\x83m\xc3\xa2ntul ceva mai mult de 2.200.000 km. Cometa se va afla cel mai aproape de P\xc4\x83m\xc3\xa2nt la \xc3\xaent\xc3\xa2lnirea din decembrie 2035.\n_START_SECTION_\nDescoperirea \xc8\x99i redescoperirea\n_START_PARAGRAPH_\nDescoperirea cometei, care a avut loc 28 noiembrie 1819, a fost facilitat\xc4\x83 de o trecere aproape de P\xc4\x83m\xc3\xa2nt, dup\xc4\x83 care a fost pierdut\xc4\x83 pentru cel pu\xc8\x9bin 34 de treceri la periheliu, timp de 183 de ani, p\xc3\xa2n\xc4\x83 la redescoperirea \xc3\xaent\xc3\xa2mpl\xc4\x83toare la 22 noiembrie 2003, care a avut loc cu pu\xc8\x9bin timp \xc3\xaenainte de o alt\xc4\x83 trecere \xc3\xaen apropiere de planeta noastr\xc4\x83 (cometa ajunsese dup\xc4\x83 12 decembrie 2003 la un pic peste 3.700.000 de kilometri distan\xc8\x9b\xc4\x83 de Terra); la momentul anun\xc8\x9bului oficial al descoperirii sale, erau cunoscute deja imagini din 25 octombrie 2003. Cometa a fost reobservat\xc4\x83 \xc3\xaen 2013,  fapt ce a permis numerotarea definitiv\xc4\x83 a cometei.'